Title: Informácia o priebehu a výsledkoch piateho zasadnutia Pracovného stola
Author: ..
Last saved by: spano
Company: MHSR

Informácia o priebehu a výsledkoch ôsmeho zasadnutia Pracovného stola 
Paktu stability pre juhovýchodnú Európu č. 2 pre ekonomickú 
rekonštrukciu, spoluprácu a rozvoj 
Cavtat,  26. mája 2003

8. stretnutie Pracovného stola pre hospodársku obnovu, rozvoj a spoluprácu (ďalej WT II) sa konalo dňa 26. mája 2003 v Cavtate. Stretnutia sa zúčastnili zástupcovia Albánska, Rakúska, Belgicka, Bosny a Hercegoviny, Bulharska, Kanady, Chorvátska, Českej republiky, Dánska, Fínska, Francúzska, Nemecka, Grécka, Maďarska, Írska, Talianska, Japonska, Luxemburska, Macedónska, Moldavska, Holandska, Nórska, Poľska, Rumunska, Ruskej federácie, Slovenska, Slovinska, Srbska a Čiernej Hory, Španielska, Švédska, Švajčiarska, Turecka, USA, Veľkej Británie a predstavitelia partnerských organizácií Paktu stability.

Zasadnutiu WT II, predsedal vice prezident Európskej banky pre obnovu a rozvoj (EBRD) Fabrizio Saccomanni. Spolupredsedníčkou zasadnutia bola národná koordinátorka Paktu stability v Chorvátsku, veľvyslankyňa Spomenka Cek.  

V úvodnej reči špeciálny koordinátor Paktu stability Erhard Busek vyzdvihol význam získavania investícií na zelenej lúke prostredníctvom zlepšovania podnikateľského prostredia. Pripomenul nedávne stretnutie v Štrasburgu, zorganizované prezidentom Rakúska, ktorého sa zúčastnili hlavy šestnástich krajín a dvadsať jeden najvyšších výkonných pracovníkov firiem. Vyzýval krajiny – príjemcov  k maximálnemu využívaniu potenciálu ponúkaného členmi Poradného výboru pre podnikanie (Business Advisory Council - BAC). Zdôraznil, že neexistuje rozpor medzi zakladaním regionálnych zón voľného obchodu a prípravou na pristúpenie k EÚ. Skúsenosti krajín, ktoré sa v dohľadnej dobe stanú členskými krajinami EÚ ukazujú, že regionálna zóna voľného obchodu môže byť výborným cvičným poľom z hľadiska  ekonomických povinností a záväzkov, vyplývajúcich z európskej integrácie.  

Veľvyslankyňa Spomenka Cek vo svojom úvodnom vystúpení zdôraznila výrazný progres dosiahnutý krajinami regiónu v oblasti hospodárskej spolupráce. Vyzdvihla význam regionálnej spolupráce a opäť pripomenula záväzok Chorvátska v rámci Paktu stability.  

Stretnutie WT II bolo veľmi intenzívne, ucelené a produktívne.  Zameralo sa na kľúčové otázky – aktuálne dosiahnuté výsledky ako aj hlavné ciele pre budúcnosť.   

Infraštruktúra a energia

Infraštruktúra dopravy

Od ostatného zasadnutia v Thessalonikách bol zaznamenaný  najvýraznejší pokrok v rámci Výkonného výboru pre infraštruktúru (Infrastructure Steering Group  - ISG) v oblasti rozvoja miestnych dopravných sietí a v zabezpečení politického konsenzu pre miestne dopravné siete prostredníctvom Regionálnej štúdie infraštruktúry Balkánskych krajín (Regional Balkans Infrastructure Study - REBIS), financovanej Európskou komisiou. Tento pokrok bol uľahčený viacerými stretnutiami pod záštitou Európskej komisie, medzi krajinami JVE a medzinárodných finančných inštitúcií a Európskej investičnej banky v Luxemburgu a v Skopje. Pakt stability plne podporuje tieto aktivity a návrh potvrdiť konsenzus memorandom o porozumení, ktoré by na jeseň podpísali ministri dopravy krajín regiónu.  

Medzičasom bolo pridaných ďalších 5 nových projektov na zoznam Projektov regionálnej infraštruktúry. Ich financovanie je zabezpečené medzinárodnými finančnými inštitúciami. Počet projektov je 51 a ich celková hodnota predstavuje 3,8 mld. euro. Práce na 33 projektoch sa už začali, čo je o deväť viac ako pred šiestimi mesiacmi. Očakáva sa, že do nastávajúceho stretnutia Riadiacej skupiny pre infraštruktúru, ktoré sa bude konať v lete t.r., formálne pribudne na zoznam schválených projektov ďalších 6 projektov v celkovej hodnote 320 mil. euro.  

Predstaviteľ Bulharska vyzdvihol dôležitosť Transeurópskeho koridoru VIII, vrátane spojenia medzi mestami Skopje a Sofia a mestami Nis a Sofia, spoločne s koridorom Xc. Delegáti ďalších krajín zdôraznili význam špecifických, doposiaľ neschválených projektov. Bolo dohodnuté, že uvedené projekty budú opätovne prediskutované v rámci Výkonného výboru pre infraštruktúru ako súčasť činností REBIS-u. Bola naznačená otázka účasti bilaterálnych donorov na stretnutiach ISG/REBIS. Delegáti pripomenuli, že zasadnutí v Luxemburgu sa zúčastňuje Grécko z titulu predsedajúcej krajiny EÚ a Taliansko bude pozvané na rokovania v Londýne. 

Značný progres bol zaznamenaný v otázke založenia Inštitúcie pre rozvoj balkánskej infraštruktúry (Balkans Infrastructure Development Facility  - BID Facility). Z najnovších štúdií vyplýva, že značným obmedzením pre účasť súkromného sektoru na rozvoji infraštruktúry je nedostatok zodpovedajúcich analýz uskutočniteľnosti, projektových riešení a finančného zadelenia zo strany agentúr, ktoré sponzorujú nové projekty. BID Facility má za cieľ prekonanie uvedených nedostatkov. BID Facility, sponzorovaná USAID-om v rámci Programu pre regionálnu infraštruktúru Balkánskych krajín (Balkans Regional Infrastructure Program - RIP) a IFC získala trvalú podporu od troch krajín. Kapitalizácia dosiahla cca 6,5 mil. USD. Ďalšie tri krajiny  aktívne zvažujú žiadosť o poskytnutie dodatočných zdrojov. Predpokladá sa, že BID Facility bude riadená priamo z regiónu JVE: Projekty, pre ktoré sa bude vyhľadávať možnosť financovania v rámci štúdie uskutočniteľnosti, budú predložené Výkonnému výboru pre infraštruktúru (Infrastructure Steering Group  - ISG) na posúdenie, do akej miery zapadnú do ňou vypracovaných regionálnych sektorových stratégií.

Letecká bezpečnosť a kontrola premávky 

Európska komisia a Eurocontrol, v spolupráci so Združenou leteckou asociáciou (Joint Aviation Association - JAA) podpísali dohodu o financovaní prvej fázy Iniciatívy krajín JVE v oblasti leteckej bezpečnosti a kontroly leteckej premávky; v rámci uvedenej prvej fázy budú identifikované prioritné projekty v oblasti leteckej bezpečnosti.  

Iniciatíva povodie Sávy 

Viacerí donori vyjadrili svoj záujem podporiť Iniciatívu povodie Sávy. Po podpísaní  Medzinárodnej rámcovej dohody o povodí Sávy dňa 3. decembra 2002, Pracovná skupina navrhla Dočasný akčný plán, ktorý bol predložený na stretnutí zainteresovaných strán v Bruseli 12. marca 2003. Donori vyjadrili vo všeobecnosti podporu akčnému plánu, ale viacerí vyjadrili tiež poľutovanie nad tým, že otázka sídla Komisie pre Sávu  nebola doposiaľ vyriešená. Dr. Busek opäť vyzval štyri zainteresované krajiny, aby daný problém vyriešili čo možno najskôr a zabránili tak  strate dôveryhodnosti iniciatívy. Od marcového stretnutia v Bruseli zodpovednosť za túto iniciatívu prevzala od Paktu stability Iniciatíva pre spoluprácu v JVE (SECI – South East European Co-operative Initiative). Predstaviteľ SECI potvrdil, že sa konali viaceré stretnutia Dočasnej komisie pre Sávu a bol dosiahnutý pokrok. 

Regionálny trh energie

Výrazný úspech bol zaznamenaný v zriadení regionálneho trhu energie (Regional Energy Market - REM), ako aj v príprave jeho integrácie do vnútorného trhu EÚ. Následne po podpísaní Memoranda o porozumení v Aténach v novembri 2002, Pakt stability spoločne s Európskou komisiou zorganizovali prvý spoločný Priemyselný okrúhly stôl o problematike REM. Medzi zúčastnenými nechýbali predstavitelia najvýznamnejších spoločností súkromného sektora v Českej republike. Rovnaké podujatie, avšak za účasti najvyšších výkonných pracovníkov a zástupcov energetických a plynárenských podnikov z celého regiónu JVE  sa zopakuje na jeseň v Grécku. 

V marci sa v Ríme konal „Týždeň energie“, počas ktorého bolo prijaté mimoriadne významné rozhodnutie, týkajúce sa rozšírenia aténskeho procesu tak, aby zahŕňal okrem sektoru energie aj plynárenský sektor. Spustenie REM pre tento sektor sa očakáva v septembri. Bolo navrhnuté, aby Memorandum o porozumení bolo pretransformované na právne záväznú Dohodu, ktorá by bola podľa možností podpísaná ešte pred ukončením talianskeho predsedníctva EÚ. Jednou z výhod takejto transformácie by bolo prilákanie vyšších zahraničných investícií do sektora energie v dôsledku poskytnutia väčších právnych istôt.

Politické stretnutie na vysokej úrovni s poradcami premiérov, ktoré zorganizoval Pakt stability a Európska komisia vo Viedni dňa 3. júna, malo za cieľ zabezpečiť konsenzus tomuto významnému úsiliu, ktoré i naďalej profituje z trvalej podpory multilaterálnych a bilaterálnych donorov. Aktivity donorov sú koordinované v rámci Donorskej skupiny, na riadení ktorej sa zúčastňuje Európska komisia a Pakt stability. 

Liberalizácia a uľahčovanie obchodu 

Za novú predsedníčku Pracovnej skupiny Paktu stability pre obchod bola vymenovaná pani Adriana Civici z Albánska. Pracovná skupina pre obchod pokračuje v úspešnej implementácii Memoranda o porozumení v obchode. Už osemnásť mesiacov po podpísaní Memoranda o porozumení bol vytvorený okruh 21 bilaterálnych dohôd o voľnom obchode . Dvanásť z nich je momentálne v platnosti a zvyšné sú v procese ratifikácie. Prevažná väčšina by mala nadobudnúť platnosť v júli t.r.; je potrebné v blízkej budúcnosti predostrieť a doriešiť určité technické otázky, týkajúce sa ratifikácie dohôd Srbskom a Čiernou Horou.  

Jestvuje široký konsenzus v otázke zamerania úsilia Pracovnej skupiny pre obchod na uľahčenie úplnej a efektívnej implementácie dohôd o voľnom obchode, ako aj preskúmanie možností budúcej liberalizácie. Takéto zameranie zodpovedá Memorandu o porozumení v obchode. Účastníci uvítali špecifické odporúčania o obchode, obsiahnuté v nedávnej správe Európskej komisie Rade EÚ a EP pred zasadnutím v Thessalonikách.

Investičný blok

Investičný blok (Investment Compact -IC), v súčasnosti riadený spoločne Rakúskom, Rumunskom a OECD, dosahuje výrazné úspechy v zlepšovaní investičného prostredia a podnecovaní účasti súkromného sektora na rozvoji JVE. Tretie vydanie tzv. Monitorovacích nástrojov, publikovaný pred niekoľkými týždňami, poskytuje Dočasnú správu, ktorá vyhodnocuje pokrok v oblasti kritických cieľov s termínom splnenia v júli 2003. V závere správy sa uvádza, že reforma regiónu JVE síce postupuje,  ale jej tempo je nielen nedostatočné, ale aj čím ďalej tým viac rozdielne v jednotlivých krajinách regiónu a v rámci celého spektra jednotlivých politík. Je to v súlade s analýzou EBRD, ktorá ukazuje, že napriek zlepšeniu podnikateľského prostredia a postupu v privatizácii, FDI v JVE poklesli v roku 2002 o 18%. Ďalšie stimuly pre reformy by malo priniesť ministerské stretnutie, ktoré sa bude konať v dňoch 10. a 11. júla 2003 vo Viedni. Bude mať inovovaný priebeh, vrátane účasti zástupcov súkromného sektora.  

Rozvoj súkromného sektora  - EBRD

Dlhodobo zdôrazňované základné ciele - zlepšenie investičných podmienok a povzbudzovanie rozvoja súkromného sektora, sú podporované intenzívne aj zo strany iných významných subjektov a/alebo iniciatív, ktoré sú činné v rámci Paktu stability. Výrazný progres bol dosiahnutý v oblasti implementácie iniciatív súkromného sektora, monitorovaných Európskou bankou pre obnovu a rozvoj, ktoré boli zamerané predovšetkým na uľahčovanie obchodu, financovanie MaSP, podporu MaSP a zvýšenie  účasti súkromného sektora v oblasti infraštruktúry.  

Prítomní vysoko pozitívne zhodnotili iniciatívu Európskej komisie, v rámci ktorej sa  za podpory Paktu stability krajiny Západného balkánu krajiny a Moldavsko pripojili  k Charte EÚ pre malé podniky. Bulharsko a Rumunsko sa ku charte pridali v rámci prístupového procesu k EÚ. Ďalšie odporúčania sa týkajú rozšírenia spoločných  finančných inštitúcií EÚ/EBRD pre financovanie MaSP na území západobalkánskych krajín. Takéto inštitúcie úspešne vykonávajú svoju činnosť v Bulharsku a Rumunsku.   

Poradný výbor pre podnikanie (Business Advisory Council – BAC) pre JVE  

Boli pripomenuté prioritné témy, adoptované počas stretnutia Poradného výboru pre podnikanie, ktoré sa konalo v marci t.r. v Sarajeve. Zároveň boli prezentované spôsoby, prostredníctvom ktorých národné tímy BAC mienia posilniť kapacity pre poskytovanie poradenstva, vychádzajúceho z praktických skúseností Paktu stability na strane jednej; na strane druhej štátne správy na zlepšenie podnikateľského prostredia.  

Iniciatíva e-SEE

Účastníci vyjadrili podporu špecifickým cieľom tejto iniciatívy na rok 2003. Vo všeobecnosti priblíženie Iniciatívy  eSEE procesom  eEurope a eEurope+  umožní zdieľanie a výmenu skúseností a najlepších postupov a v konečnom dôsledku integráciu signatárov Agendy eSEE do procesu eEurope. Po pristúpení kandidátskych  krajín do EÚ na budúci rok zostanú jej členmi len Bulharsko, Rumunsko a Turecko.  

Sociálna súdržnosť

Iniciatíva pre sociálnu súdržnosť naďalej zostáva neoddeliteľnou súčasťou každého úsilia v regióne.  Nová spolupredsedníčka iniciatívy, pani  Miet Smet predniesla veľmi zaujímavý príspevok o perspektívach EÚ v oblasti rozvoja sociálnej politiky. Jej skúsenosti z postu ministerky a aktívna účasť v oblasti sociálnej dimenzie procesu rozširovania Európy výrazne prispejú k zhodnoteniu iniciatívy.  

Progres je predovšetkým zaznamenávaný v oblasti budovania zodpovedajúcich kapacít na podporu sociálneho dialógu, dôchodkovej reformy a politiky zdravotníctva. Donorské krajiny a medzinárodné organizácie vyjadrili iniciatíve svoju podporu. Bola zaznamenaná zvýšená účasť niektorých finančných organizácií. Účastníci uvítali závery Konferencie na najvyššej úrovni o reforme bývania, ktorú spoločne zorganizovala Svetová banka a Rada Európskej rozvojovej banky v apríli v Paríži pod záštitou Paktu stability. Boli identifikované najdôležitejšie spoločné okruhy v rámci regiónu v rámci tejto komplexnej problematiky. Následné rokovania a výmena skúseností, tak na ministerskej úrovni, ako aj na úrovni expertov sa uskutočnia v rámci Ministerskej konferencie, ktorá sa bude konať na jeseň v Chorvátsku na základe pozvania chorvátskej strany. Účastníci uvítali taktiež konanie Ministerskej konferencie o zamestnanosti, ktorá sa bude konať v dňoch 30.-31. októbra 2003 v Bukurešti na základe pozvania rumunskej strany. Politika zamestnanosti je predmetom životného záujmu pre zachovanie stability v regióne. Konferencia bude financovaná Radou Európy, najmä prostredníctvom belgickej vlády.  

Zhrnutie 

V záverečnej reči predseda Sacomanni upozornil na pozitívne výsledky WT II a pokračujúcu stálu podporu všetkých partnerov Paktu stability – krajín - príjemcov a donorov. Mnohé bolo dosiahnuté najmä v zriaďovaní alebo zdokonaľovaní rámcových podmienok hospodárskeho a sociálneho rozvoja regiónu. Súčasné zameranie na implementáciu naďalej pokračuje a bude zosilnené v priebehu nastávajúcich mesiacov. Nepretržitá politická a technická podpora je základom pre zabezpečenie dosiahnutia progresu v budúcnosti. 

Stretnutie uvítalo nedávne komuniké Európskej komisie pre nastávajúci summit v Thessalonikách, obsahujúce viacero konkrétnych návrhov, ktoré podporia rozvoj regionálnej hospodárskej spolupráce a rozvoj v rôznych oblastiach, predovšetkým v oblasti obchodu a energie, v ktorých WT II zohráva dôležitú úlohu. 

Na záver bolo pochválené úsilie, ktoré vyvíjajú pracovné skupiny a poverené pracovné jednotky, činné v rámci WT II.